
QUÈ ÉS UN TREBALL DE SÍNTESI?

INTRODUCCIÓ 

El treball de síntesi s’ha de cursar obligatòriament i té les següents característiques: 

· És l’ocasió per dur a la pràctica en grup el que heu anat aprenent al llarg del curs. Es diu de síntesi perquè tracta un tema sense fer-ho per assignatures. 

· Es fa al llarg de 5 dies lectius, en els quals totes les hores hi són dedicades. El 5è dia s’exposa el treball de grup davant un tribunal avaluador. 

· Algunes de les activitats poden ser de recerca, o sigui, d’investigació. Això suposa recollir i investigar dades per extreure’n conclusions, que caldrà presentar. 

· Cada classe tindrà almenys dos/dues professors/es-tutors/es, que us assessoraran quan tingueu dubtes, controlaran l’assistència, la sortida de l’alumnat i el progrés en el treball general. 

· L’assistència és obligatòria i el treball, tant individual com de grup, s’avaluarà tenint en compte la tasca realitzada per cada membre del grup i els aprenentatges demostrats.

COM ES FA?

· Els grups de treball són orientats pel professorat, que assessorarà sobre aspectes concrets (com fer un plànol, elaborar un gràfic... ).

· Cal treballar amb el màxim possible d’autonomia: buscant les fonts d’informació, distribuint equitativament les tasques entre els membres del grup, debatent organitzadament les propostes i finalitzant les feines en els terminis acordats. 

· Cal dur cada dia el dossier de treball, anar-lo realitzant entre tots els membres, per després fer-ne una posada en comú. D'aquesta manera podreu fer el seguiment del que fa cadascú, quedar, si cal, fora de les hores de classe i fer el treball entre tots. 

· La feina a fer consisteix a presentar: 

a. Un treball escrit pel grup, complet, amb els noms dels integrants del grup ben visibles 

b. Materials de tipus pràctic: cartells, còmics, vídeos, jocs.

COM S’AVALUA?
La nota del treball de síntesi és individual, no de grup. 

1. Es valora el procés de treball seguit pel grup, tant en conjunt com per cadascun dels seus membres. Es determina la capacitat de treball, l'actitud durant tots els dies, la participació solidària en el grup, així com també l’assistència, la puntualitat, etc. 

2. Un tribunal format per diferents professors/es valorarà la feina realitzada,  escoltarà els informes, demanarà aclariments sobre la feina i sobre com aquesta s’ha realitzat, farà preguntes basades en el contingut i qualificarà la feina de cada membre del grup. Més endavant, trobareu pautes més concretes per fer l’exposició oral.

3. La presentació i exposició del treball tindrà lloc amb un horari fixat per endavant. Arribar tard a l’hora marcada pressuposa que aquella persona o grup suspèn automàticament el treball. 

4. Si se suspèn, es pot recuperar de manera individual. Al final del crèdit, us informaran de com fer-ho.

NORMES DE PRESENTACIÓ I ESTRUCTURA DEL TREBALL 

1. EI treball amb les activitats s’ha de presentar en format DIN-A4 i passat a ordinador (en un format compatible). 

2. EI tipus de lletra haurà de ser Times New Roman o Arial, 12, justificat. L’interlineat ha de ser senzill i els marges laterals, superior i inferior, de 2'5 cm. 

3. Els títols hauran d’estar en negreta, en cos 14, preferiblement, i la separació entre paràgrafs pot ser a 1,5 o 2. El tipus de lletra pot ser diferent. 

4. Cal numerar les pàgines. Els números cal posar-los a la part inferior, al mig o a l’angle dret. 

És molt important que aquestes condicions es compleixin en tot el treball, encara que hi hagi més d’una persona redactora, perquè sigui homogeni. 

Tots els treballs han de tenir una portada, on consti el títol del treball i els seus participants amb el curs i el grup, i han d’acabar amb una contraportada. La manera com els diversos fulls estiguin agrupats (grapats, enquadernats... ), també compta per a la nota. És imprescindible que el segon full estigui dedicat a l’índex. AI final, hi ha d’haver la bibliografia/webgrafia amb les fonts o webs consultades (empreses, fulletons, persones concretes).
Exemple: 

POLO, MARCO. Viatges per la Xina. Ed. Altres Móns. Venècia 1273. 

NASA Kennedy Space Center. Frequently Asked Questions. En The NASA Homepage [en línia]. 3 de maig de 2013 [consulta: 8 de maig de 2014]. Disponible a: <http://www.nasa.gov/centers/kennedy/about/information/faq.html>.
La correcció ortogràfica és fonamental: en un escrit, és tan important allò que es diu com la manera de dir-ho. Sempre que hi hagi dubtes, cal usar el diccionari. El vocabulari ha de ser apropiat al tema i a la situació en què s’escriu. 

PAUTES PER FER L’EXPOSICIÓ ORAL 

A l’hora acordada, el grup sencer es presentarà i deixarà el dossier fet i complet i tornareu a sortir. 

Després, un membre del grup ha d’explicar l’activitat i com us heu repartit la feina. 

A continuació, cada membre explicarà què ha fet i com ho ha fet. És convenient fer un guió o esquema del que heu d’exposar. Això us ajudarà a ordenar les idees i els temes i a no deixar-vos res. Podreu tenir-lo al davant, però no llegir-lo textualment. 
Cal fer referència als problemes que han anat sorgint, com s’han resolt, la bibliografia utilitzada, la col·laboració dins el grup... Per acabar, es pot fer un breu resum dels aspectes més importants del treball i els que més us han cridat l’atenció. 

Podeu fer una valoració personal o grupal del treball, en el seu conjunt o per parts i, en el seu cas, també propostes per millorar-lo. 

Per fer tot això, tindreu uns 15 minuts. 

TOURNEM-HI 2018
PRESENTACIÓ
Es tracta d’un treball global que vol preparar-vos, com podreu llegir als objectius, per al futur; no perquè sapigueu més música o socials, sinó perquè us sapigueu orientar, com a treballadors i ciutadans, el dia de demà. 

Aquest treball de síntesi està organitzat com si fos un joc en què heu d’assumir que els membres del grup sou els responsables d’una agència de viatges que vol llençar, de cara a l’estiu, un nou viatge, a un destí que ja heu escollit.

Segur que heu viatjat, per tant, això ja sabeu com es fa. Possiblement ho heu fet amb els vostres pares, en transport privat. Potser heu anat a un viatge organitzat, i ho heu fet en transport col·lectiu: avió, autocar o tren. Però segur que sempre ho heu fet com a consumidors i mai com a organitzadors. 

I viatjar no és fàcil quan tot ho heu d’organitzar vosaltres. Teniu una agència de viatges, i us dediqueu a això per guanyar-vos la vida. Gestioneu uns viatges que, més o menys, són els mateixos des de fa alguns anys. Però voleu créixer, que el vostre negoci sigui més important, tenir més clients i, per tant, més beneficis. I heu pensat que la manera de fer-ho és amb un viatge nou, una nova proposta que creieu que tindrà molt d’èxit. Però, això, no és tan fàcil! Cal que sigui un producte atractiu, destinat a un segment concret, a un lloc prou interessant i amb moltes oportunitats. Cal fer-ne publicitat perquè la gent el conegui i s’hi apunti. A on? Als diaris, a la tele, amb cartells, clips, anuncis al cinema? Què surt més barat? On ho veurà més gent? 

També haureu de contractar un guia (com se n’assabentaran que en necessiteu un?). Un cop fet això, haureu de muntar-ho tot fins l'últim detall, decidint mitjans de transport, allotjament, excursions facultatives, activitats d’esbarjo. Haureu de fer una guia perquè els vostres clients ho tinguin tot a l’abast, sense dubtes. Finalment, haureu de decidir el preu. 

L’objectiu d’aquest viatge és que s'hi apunti molta gent, que s'ho passi molt bé; prou perquè, després, en parli als seus amics i els animi a apuntar-s'hi l’any següent. D’aquesta manera, la vostra empresa es consolidarà, tindreu una clientela fidel que confiarà en el que els oferiu, estareu més satisfets amb vosaltres mateixos i guanyareu més diners. 

Com que el tema és complex, us proposem un seguit d’activitats, suficientment ordenades i exposades perquè us resulti fàcil de fer-ho. Les hores diàries de classe us han de servir per dividir-vos la feina a fer. A la tarda, haureu d’anar a agències de viatges a informar-vos dels preus i haureu de consultar guies de viatge. Tot i que la nota del treball és individual, heu de tenir en compte que el treball ha de ser col·lectiu i que si hi ha algú que no fa el que li toca, això repercuteix en la nota dels altres. 

OBJECTIUS DEL TREBALL DE SÍNTESI TOURNEM-HI 2017
1. Contactar amb agències de viatges, per informar-vos de preus, sous, rutes més freqüents i consumidors habituals de cada tipus de viatge; així com de les mesures sanitàries que es precisen i de les assegurances més comunes. 

2. Descobrir (o aprofundir) les guies de viatge, com a suport imprescindible en qüestions cabdals com horaris, dies de festa, transports públics, costums, gastronomia.

3. Treballar la creativitat i l’originalitat en l’elecció de noms, en la confecció del viatge i en l’elecció dels suports publicitaris escollits. Passa el mateix amb els elements plàstics que formen part del treball.

4. Decidir per escrit, de manera raonada, sense improvisacions, solucions als problemes que aniran sorgint durant el viatge. 

5. Dominar la informàtica, en concret els programes de tractament de textos i, si s’escau, els de full de càlcul, per resoldre satisfactòriament la part escrita del treball. 

6. Introduir-se en el món del turisme i dels viatges, sector en el qual Sitges, i per extensió la comarca del Garraf, és un dels capdavanters de forma indiscutible. 

7. Finalment, de forma general, aquest treball de síntesi està concebut com una preparació per al món laboral. Alguns de vosaltres hi entrareu d’aquí a alguns anys, però és probable que d’altres ho feu de manera permanent a partir del curs vinent. Si el treball us serveix d’ajuda per al futur, haurà acomplert el seu objectiu fonamental. 

ACTIVITATS A REALITZAR

Abans que res, cal dir-vos que en el dossier que presentareu el dia de l’exposició oral  hi han de ser totes les activitats que vénen a continuació i en l’ordre que us les presentem. És a dir, no cal fer-les en ordre, però sí que cal presentar-les ordenades. Us recomanem que us les dividiu entre vosaltres, però tothom ha de saber con va tot. 

1. Primer de tot, cal que escolliu el nom de la vostra empresa. Ha de ser engrescador i atractiu, que cridi l’atenció, que tingui bona sonoritat i que tingui relació amb l’activitat del sector.  Haureu de justificar-ne la tria.

Heu de crear també un logotip; res complicat, però ha de ser el vostre segell. Quan, per exemple, escriviu cartes, el logotip haurà d’anar a l’encapçalament dels fulls, i en qualsevol document que feu, us ha d’identificar.

2. Tots els grups, quan s’iniciï el treball, ja sabreu el destí on fareu el viatge. Ha de durar orientativament, uns 5 o 6 dies. 

Amb aquestes dades, heu de decidir: 

Com es dirà l’activitat. Ha de ser un nom amb impacte, que es recordi. Heu de ser uns bons publicitaris de vosaltres mateixos. EI nom potser és la primera cosa que farà que el possible comprador aparegui per l’agència. 

A quin tipus de públic va destinat aquest viatge. Això és important perquè depenent del públic, les activitats que s’hi facin i els llocs que es visitin poden ser molt diferents. Possibles eleccions serien: 

· parelles joves amb criatures (tipus Eurodisney, Port Aventura, turisme rural...).

· matrimonis amb diners (un creuer, hotels de luxe, balnearis...) 

· joves aventurers (trekking, esports d’aventura, esquí, rutes ciclistes... ) 

· grups d’avis (passejos, llocs culturals, xerrades... ) 

· llunes de mel (ambients romàntics, llocs tradicionals... )

· escoles (una mica de tot, molt organitzat, barat...)

· sibarites (bona música, bon vi, bon menjar, tranquil·litat...) 

Pot ser d’aquests tipus o de qualsevol altre, però amb els exemples que teniu us podeu fer a la idea que el que es busca amb viatjar pot ser molt diferent segons l’edat, els diners, els objectius, etc. L’únic viatge que està exclòs del treball és el tipus hooligan (només sol, cervesa, sangria...).

Després, haureu d’argumentar per què heu escollit aquest segment de públic. 

Heu de dissenyar l’itinerari del viatge, és a dir: què és el que veureu, amb quin ordre ho veureu i quanta estona dedicareu a veure-ho. Per entendre’ns, si poseu tres museus seguits, per molt interessats en l'art que estiguin, els destrosseu. Han de ser propostes variades, que incloguin tot tipus d’activitats, sense oblidar el que heu decidit en el punt anterior. 

També haureu de decidir com hi anireu, als llocs. Depenent de la distància on estigui el destí, hi haureu d’anar amb un mitjà de transport determinat. Això us obligarà a pensar en els avantatges i inconvenients de cada mitjà. I també haureu de pensar la manera de moure-us per dins del destí. Això vol dir que us haureu d’informar dels mitjans de transport de què gaudeix aquell poble o ciutat o, per extensió, d’aquella zona o regió. 

També cal pensar en l’allotjament. Anireu a un alberg, a un càmping, a un hotel? Si és un hotel, quina categoria és l’adequada? El preu de l’hotel us ajudarà a prendre una decisió. Recordeu que han de ser llocs reals i preus reals. Com podreu saber-ho, tot això? Hi ha eines que són com autopistes ... 

I quan s’acabi la jornada diguem-ne normal? No els podeu fer anar a dormir a tots, tant si volen com si no. Els heu de donar opcions, per si hi ha algun insomne o algun amant de la nit. O potser hi ha algun grupet que en lloc de temps lliure, vol que li doneu coses a veure, fora de l'itinerari, o potser volen assistir a alguna vetllada musical, o veure un partit de l’equip local. Això ho heu de portar preparat. 

3. Perquè els vostres clients estiguin ben informats d'on són i el que hi ha, heu de fer una guia històrica, cultural, d’oci, esportiva (equips de la ciutat) i gastronòmica. Si fullegeu qualsevol guia de viatges ja feta (a qualsevol llibreria una mica gran n’hi ha) veureu que totes aquestes coses hi surten, sota epígrafs com El que s’ha de veure, el que no es pot perdre, d’imprescindible, d’essencial, o similar. Doncs vosaltres, a un nivell bàsic, haureu de fer el mateix. 

La guia ha de tenir un apartat on hi hagi un petita guia idiomàtica amb les expressions més habituals d’aquell país que siguin imprescindibles per a un turista, amb la seva traducció al català. 

Haureu de parlar del clima del destí escollit i fer dues gràfiques referents a les pluges anuals i a les temperatures mitjanes anuals. 

4. Heu de fer publicitat del vostre producte, i si pot ser, en llocs visibles i concorreguts. El suport ha de ser colorista, lluminós, estètic i fàcil d’entendre. Per tant, heu de fer un cartell, i com que sou ambiciosos i no us voleu limitar a viatgers de Sitges o de Catalunya, voleu que vinguin de tota Espanya o dels països veïns. N’haureu de fer un per a Catalunya (o sigui, en català), un per a la resta d'Espanya (en castellà) i un altre per a França o el Regne Unit (en anglès o francès). 

5. Un cop fet això, heu de buscar el o la guia. 

Però els guies, sobretot els bons, els qualificats, amb experiència i qualitats innates per a la feina, no estan passejant pel carrer o esperant asseguts en un banc del passeig que els feu un senyal. Els heu de buscar. I això es fa, quan no se’n coneix cap, amb una oferta de treball. N’heu de redactar una, pensar on la publicareu i què val fer això. 

A l’oferta hi han de constar les característiques de la persona que busqueu, el tipus de feina que li oferiu, el sou i algunes (no totes) condicions del contracte, el  que entra en el sou i el que no (allotjament, dinars, dietes...). Podeu buscar exemples als diaris o a internet.

6. Heu de fer un tríptic informatiu on consti la informació essencial i breu per al possible consumidor, d’aquells que en les agències de viatge estan a sobre la taula i te’ls pots endur de franc. Allà hi haurà d’haver el nom de l’activitat, el destí, les dates, el preu, l'itinerari, el nom dels hotels, els mitjans de transport. Tot, presentat de manera atractiva (si pot ser amb alguna foto suggerent, molt millor). Ha de redactar-se en català, castellà i anglès o francès. Més que un treball de dibuix (que per a això ja hi ha els cartells), és un treball de domini de l’ordinador i del llenguatge. 

7. Per entrar a alguns museus en grup cal haver enviat prèviament una carta de presentació de l’agència, més que res perquè l’hotel, museu, parc o botiga de lloguer, ho tingui previst amb temps i us faci una reserva sense problemes. A la carta, que haurà d’estar redactada en castellà i anglès o francès, hi haurà de constar el dia i l’hora en què hi anireu i la quantitat i el tipus de persones que portareu. El to haurà de ser molt educat, amb un registre formal.  

8. Penseu que heu de contractar una assegurança que cobreixi accidents i imprevistos, des de robatoris a assistència hospitalària. Heu de mirar quins tipus existeixen i quins són els més habituals. 

9. Heu de calcular què us costarà a vosaltres el viatge, per saber què haureu de fer pagar als vostres clients tenint en compte que us ha de quedar un benefici i que viviu d’això. Haureu d’orientar-vos amb preus reals. Us posem alguns exemples: 

· Preu del lloguer d’un autocar durant el temps del viatge

· Preus d’avió i ofertes especials

· Preus de temporada alta o baixa

· Preu dels hotels al destí, segons la categoria que decidiu

· Sou d’un bon guia turístic

· Preu de les gestions, del material, del telèfon, publicitat

NOTES ADDICIONALS

1. Us aconsellem que els contactes amb agències de viatges, publicitat, transport, assegurances, etc. els feu el primer dia. Només podreu decidir què és el que vosaltres fareu, un cop sapigueu que és el que existeix.

2. Si necessiteu material per fer cartells (cartolina, tisores, pega, grapes, clips) o per fer el que sigui, l'haureu de dur de casa, per tant, tingueu previsió. 

3. Hi ha molta feina, cal que al matí planifiqueu, us dividiu la feina entre tots els components del grup i l’aprofiteu al màxim perquè, si no, a la tarda encara us quedaran moltes coses a fer i el grup es pot trobar amb problemes.

ANNEX

1. L’OFERTA DE FEINA

Dades de l’oferta

Activitat de l'empresa:

Lloc de treball:

Funcions del lloc de treball:

Província:

Es requereix

Experiència:

Estudis:

Idiomes:

Informàtica:

Altres:

S'ofereix

Contracte

Sou

Altres

